Patria AMV

Patria AMV je fínske obrnené obojživelné vozidlo 8x8. Je určené na prepravu mechanizovaných jednotiek, ako aj na poskytovanie bojovej podpory pre pešie jednotky.

Vývoj vozidiel Patria AMV sa začal v roku 1995 a jeho cieľom bolo nájsť náhradu za obrnené transportéry Sisu Pasi. Skúšky sa začali v roku 2003 a v tom istom roku boli fínskej armáde dodané prvé vozidlá. Následne bola Patria AMV exportovaná do Chorvátska a Slovinska. V Poľsku bola spustená licenčná výroba modifikovanej verzie, ktorá je známa ako Rosomak. V roku 2022 objednalo tieto vozidlá vo verzii AMV XP aj Slovensko. 

 Konštrukcia 
Patria AMV bola navrhnutá tak, aby poskytovala optimálnu modularitu a bola prispôsobiteľná pre širokú škálu verzií bez zmeny základných systémov vozidla. Poskytuje tak platformu pre tieto varianty: obrnený transportér, bojové vozidlo pechoty, veliteľské vozidlo, sanitka, prieskumné vozidlo, protitankové vozidlo s riadenými strelami, obrnené opravárenské a záchranné vozidlo a nakoniec 120 mm mínometný systém.

Patria AMV je poháňaná dieselovým motorom Scania DI12 s výkonom 480. K dispozícii sú aj dieselové motory Scania DC 12 alebo DC 13 s výkonom 543 alebo 600 koní. Vozidlo na podvozku 8×8 sa dokáže na ceste pohybovať rýchlosťou až 100 km/h, a dojazd má až 1 000 kilometrov. Navyše sa dokáže bez prípravy aj plaviť. K jeho obsluhe postačuje dvojčlenná osádka a v základnej konfigurácii bojového vozidla má v zadnom priestore miesto pre 10 vojakov.

Patria AMV je vybavená modulárnou balistickou ochranou. Pancierovanie pozostáva z vymeniteľných modulov rôznej hrúbky a môže byť prispôsobené požiadavkám misie. Ťažké pancierovanie môže byť odstránené počas mieru alebo počas prepravy a po príchode vozidla do bojového priestoru môže byť opäť nainštalované. Modulárne pancierovanie tak môže poskytovať posádke rôznu úroveň ochrany podľa normy STANAG 4569: od Level 1 (proti munícii kalibru 7.62mm) do Level 6 (proti priebojnej munícii do kalibru 30mm). Vozidlo má tiež výbornú protimínovú ochranu, ktorá ochráni posádku pred výbuchom až do 10 kg TNT. V závislosti od pancierovania a výzbroje má potom obrnený transportér hmotnosť od 16 do 26 ton.

Štandardné AMV fínskej armády sú vyzbrojené diaľkovými zbraňovými stanicami Protector M151, ktoré sú vybavené 12,7 mm guľometom a 40 mm automatickým granátometom. Tento variant je v službách fínskej armády známy ako XA-360. V závislosti od požiadaviek zákazníka je možné osadiť širokú škálu zbraní. Druhým fínskym modelom je XA-361, ktorý je vybavený diaľkovo ovládanou 120 mm mínometnou vežou Patria Nemo.

Poľský KTO Rosomak predstavuje variant bojového vozidla pechoty vybavený vežou Oto Melara Hitfist-30P, ktorá je vyzbrojená 30 mm kanónom Mk 44 a 7,62 mm guľometom UKM-2000C. Neskoršie verzie Rosomak-M2 a M3 sú v podstate obrnené transportéry vybavené otvorenou vežou OSS-D so 40 mm granátometom Mk-19 alebo ťažkým guľometom NSW/WKM-B kalibru 12,7 mm.

Slovenská verzia AMV XP je vybavená domácou vežou TURRA 30 s kanónom GTS-30/N kalibru 30 mm.

 Používatelia 
 Súčasní používatelia 

  Fínsko – fínska armáda prevádzkuje 62 obrnených vozidiel XA-360 APC a 18 mínometov XA-361.
  Chorvátsko – zaviedlo AMV do služby v roku 2008, pričom celkovo získalo 126 vozidiel. V marci 2023 objednalo Chorvátsko ďalších 30 obrnených vozidiel Patria a nezverejnený počet protitankových riadených striel Spike LR.
  Poľsko – je najväčším prevádzkovateľom a licencovaným výrobcom vozidiel AMV.
  Slovensko – objednalo 76 obrnených vozidiel AMV XP v hodnote 447 miliónov eur v auguste 2022. 60 kusov bude v bojovej verzii, ďalších 10 v zdravotníckej verzii a šesť kusov bude veliteľských. Prvé z objednaných vozidiel bolo SR dodané 26. septembra 2023 a išlo o zdravotnícku verziu. Po dodaní prvých osem vozidiel, ktoré boli vyrobené vo Fínsku, sa montáž presunula do slovenskej spoločnosti CSM Industry v Tisovci. Tu bude vyrobených zvyšných 68 vozidiel, ktoré by mali Ozbrojené sily SR prevziať do roku 2027.
  Slovinsko – v roku 2006 objednalo 135 vozidiel, ale kvôli právnym problémom mu bolo nakoniec doručených len 30 kusov.
  Spojené arabské emiráty – prevádzkuje 55 vozidiel.
  Švédsko – prevádzkuje 113 vozidiel.

 Budúci používatelia 
  Japonsko – si vybralo vozidlo Patria AMV ako svoj budúci kolesový obrnený transportér, ktorý nahradí zastarané vozidlá Type 96. Plánuje, že do roku 2027 obstará 140 vozidiel tohto typu.
  Juhoafrická republika – plánuje prevádzkovať 238 vozidiel AMV.
  Ukrajina – v apríli 2023 objednala 100 obrnených transportérov Rosomak.

 Referencie 

Kategória:Obrnené transportéry